Giulia Serafin, a Dimpeç la decorazion e devente art – La Patrie dal Friûl\nGiulia Serafin, a Dimpeç la decorazion e devente art\nGiulia Serafin e je nassude e cressude a Dimpeç. E à frecuentât il liceu classic e po dopo la scuele dai mosaiciscj di Spilimberc. Tal 2010, a 23 agns, e à decidût di vierzi il so laboratori di decorazion e piture e e conte “o ai vude cheste pussibilitât: o ai vierte la partide I.V.Z. e ae fin e je lade ben! I miei gjenitôrs a vevin un garage in place a Dimpeç intun pont avonde centrâl; mi àn dât une man, metût in dret, cambiât i sieraments e fat un negoziut. Nol è propit tant in viste e al tocje jentrâ in place, e in bande de glesie si lu cjate, ma istès al è intun biel puest. Jo o ai simpri vût avonde lavôr parcè che, jessint la uniche in zone che e fâs chest, no ai concorence. Ciert, o soi bessole e no pues cjapâ sù tancj lavôrs, ma ai rivât adore di fâmi une clientele avonde amplie. Mi à simpri plasût dissegnâ e lavorâ cu la ceramiche. O ai simpri cirût di fâ un pôc di dut, ancje parcè che dome mosaic al jere masse dificil e costôs… No podevi pensâ di lavorâ dome di chel intun paisut come Dimpeç. Alore o ai decidût di fâ alc di dut: robutis piçulis, taçutis, articui di regâl par contentâ un pôc ducj. I prodots che o fâs a son soredut di ceramiche, però o pituri ancje su pe tele, sul len, o fâs murales, o fâs tantis bombonieris, regâi personalizâts (soredut cumò che la int e sa, e ven a ordenâ articui cul non, cu la dediche e duncje o dissegni e o scrîf ce che e vûl). O dissegni un pôc di dut, in particolâr cul gno stîl e cence copiâ nissun: o fâs rosis di mont e sbilfs, ma ancje animâi e personaçs dai cartons animâts. O curi cetant la mê piçule vetrine e le cambii daûr de stagjon; e je piçule ma e da un grum tal voli, di fat tante int si ferme a viodile!”\n◆ Un dai ultins lavôr impegnatîfs che Giulia e à fat al è di trê setemanis fa, e e dîs “o ai piturât cuasi dut l’interni dal ripâr Tita Piaz che al è sul Pura. Al è stât un lavôr avonde grant. Cognossint il gno stîl, mi vevin dade avonde libertât, e cussì o ai lassât cori la mê creativitât.”\n◆ Giulia e je sodisfate de sô sielte, ancje parcè che “in Cjargne l’artesanât al è une vore preseât; la int che e ven chi di me e vûl fâ un regalut e e pretint che al seti scrit che al è stât fat a man a Dimpeç, in Cjargne. E par me chest al è tant orgoi. Jo o ai tant gust soredut cuant che mi disin “ma âstu scrit che al è fat a man a Dimpeç?”: nol interesse tant il dissen devant, ma pitost che daûr al seti scrit chest. Ti da sodisfazion! Mi stimi fortunade e contente di vê une ativitât come la mê. O soi partide par câs e mi è lade ben. Par doi agns o jeri ancje a Tumieç e considerât che al jere dificil gjestî doi negozis (ancje a nivel di coscj), o ai decidût di mantignî dome Dimpeç. O ai ancje la fortune di podê lâ a lavorâ a pît, cul lavôr a pôcs metris di cjase. Mi sint propit fortunade: vê vût il garage tal pont just e strategjic e i miei gjenitôrs che mi àn dât cuarde… une rie di coincidencis fortunadis. Fin di piçule o vevi il sium di piturâ e o soi rivade insom.”\n◆ Giulia tal timp libar si dediche al teatri e e zonte “O soi contente ancje di vê fat il classic: mi à simpri plasût scrivi storiis e chest a mi à judât. Mi plâs scrivi teatri. O vin la compagnie teatrâl achì a Dimpeç metude sù insiemi a un gno amì e tra un pôc o speri di començâ.”\n◆ Par cui che al vûl curiosâ virtualmentri, al pues lâ su la pagjine facebook ArtiGiulia https://www.facebook.com/profile.php?id=100057659401503. ❚